Video: Polokwane-man jaag van gewapende aanvallers weg | Maroela Media
Video: Polokwane-man jaag van gewapende aanvallers weg
'n Man van Polokwane (Pietersburg) in Limpopo kon Woensdagoggend daarin slaag om van twee gewapende mans wat hom na bewering wou kaap of beroof, weg te jaag.
Beeldmateriaal van die voorval versprei soos 'n veldbrand op sosiale media.
Dit wys hoe die man in 'n swart BMW op die hoek van Kierieklapper- en Genl. Maritzstraat stilhou, met 'n wit Polo links van sy voertuig, aan die kant van die pad geparkeer. Die Polo ry dan voor die BMW in, in 'n poging om die BMW se pad te versper, terwyl 'n man agter uit die Polo klim. 'n Voetganger nader terselfdertyd die BMW van die ander kant.
Die bestuurder vermoed onraad en slaag daarin om weg te jaag, terwyl een van die verdagtes op hom skiet.
Kol. Ronel Otto, provinsiale polisiewoordvoerder, het die voorval Donderdag aan Maroela Media bevestig. Die voorval het omstreeks 08:00 plaasgevind terwyl die man glo op pad was na sy werk. "Na wat verneem word, was drie aanvallers by die voorval betrokke," het Otto gesê.
Sy het gesê die bestuurder het tot by sy werkplek gery en toe die polisie ontbied. Hy is nie gewond nie.
"Die polisie ondersoek 'n saak van poging tot gewapende roof. Niemand is nog in verband met die voorval in hegtenis geneem nie," het sy bygevoeg.
Limpopo misdaad Polokwane video
Foto's en video: Sewe geskiet in rooftog by Bedford-winkelsentrum
Krokodil byt man van Pretoria
Ek hoop die ondersoek gaan in hulle eie geledere begin want as hulle bereid is om n kaping te probeer in die veld van n kamera is die kanse goed dat dit poliesiemanne is.